Bezuidenhout kraai koning ná skitter-arend | Netwerk24
17 Februarie 2020 06:19
Die 25-jarige Christiaan Bezuidenhout moes Sondag op Fancourt, George, 'n verbete aanslag van George Coetzee afweer voordat hy die Dimension Data Pro-am-gholftoernooi met 'n skitterende arend kon wen.
Christiaan Bezuidenhout met die wennerstrofee nadat hy Sondag die Dimension Data Pro-am op Fancourt gewen het. Foto: Gallo Images
Bezuidenhout, wat Sondagoggend met 'n voorsprong van twee houe afgeslaan het, het die vier rondes in 264 houe (25 houe onder die baansyfer) voltooi nadat hy die laaste ronde in 67 houe voltooi het.
Hy is gevolg deur Coetzee (265), wat 66 houe in die laaste ronde aangeteken het, met Richard Sterne (267) in die derde plek en die Spanjaard Santiago Tarrio Ben (272) vierde.
Bezuidenhout het die kroon op die 18de putjie gespan toe hy 'n arend aangeteken het om Coetzee se aanslag af te weer.
Coetzee, wat op die 16de putjie sy sesde voëltjie aangeteken het, het toe die voortou geneem, maar hy kon nie beter as syfer op die 18de putjie (syfer 5) aanteken nie en moes toesien hoe Bezuidenhout 'n oorwinning uit sy kake ruk.
"Ek het die telbord op elke putjie dopgehou. Ek het geweet dat ek 'n voëltjie op die laaste putjie moes aanteken om 'n uitspeelstryd op te dwing, maar gelukkig het ek 'n fantastiese bofhou geslaan wat tot die arend gelei het.
"Dit is 'n spesiale toernooi wat ek nog altyd wou wen," het Bezuidenhout aan die Sonskynreeks se webblad gesê.Bezuidenhout het R951 000 met sy sege verdien, en Coetzee, wat onlangs in Stilbaai getroud is, het sy bankbalans met R663 000 aangevul. – Sonskynreeks